**Jelena Janković** (serbia keeles kirillitsas Јелена Јанковић; sündinud 28. veebruaril 1985 Belgradis) on Serbia tennisist.

Ta on võitnud kuus WTA turniiri ja olnud 11.–18. augustini 2008 WTA edetabelis esikohal. 

Jelena Janković on WTA esi-15 hulka kuulunud alates 2006. aastast, mil ta jõudis esimest korda suure slämmi turniiri poolfinaali.

2007. aasta alguses sai temast WTA esikümne tennisist ning alates 2007. aasta Prantsusmaa lahtistel meistrivõistlustel poolfinaali jõudmisest kuulus ta maailma naistennisistide esikolmikusse.

Jelena Janković on võitnud Wimbledoni turniiri segapaarismängus koos inglase Jamie Murrayga 2007. aastal.

Noorus
------

Janković õppis tennist Belgradi tenniseklubis Red Star. Juba kuuekuuse treeningu järel sai andekas tenniseneiu maitsta esimesi võite kohalikel turniiridel. Tema esimeseks turniiriks oli 1995. aasta Jugoslaavia meistrivõistlused, kus ta kuni 10-aastaste tüdrukute seas jõudis poolfinaali. 11-aastaselt sai temast Jugoslaavia meister kuni 12-aastaste seas ja lisaks veel õnnestus tal võita prestiižne Limon Bowli karikas Itaalias.

Varsti suundus ta end täiendama USAsse Florida osariiki, kus sai kutse Tenniseakadeemiasse kuulsalt Nick Bollettierilt endalt. Sealt algaski noore tenniseneiu tähelend maailma tugevamate naistennisistide sekka.

2001. aastal õnnestus tal võita Austraalia lahtiste meistrivõistluste juunioride turniir ning tõusta nende seas esireketiks. Lisaks sellele oli ta ka juunioride finaalis nii USA lahtistel meistrivõistlustel kui ka Orange Bowlil. Järgmisel aastal sai neiust juba elukutseline tennisist ning ta jõudis WTA edetabeli 197. kohale, olles mänginud vaid 8 mängu.

2002. aastal mängis ta Virginia turniiri finaalis ja Stanfordi turniiri veerandfinaalis, kus pidi alla vanduma belglanna Kim Clijstersile. Juba sel ajal pidasid asjatundjad Jankovići üheks WTA esikümne soosikuks.

Profikarjäär
------------

### 2003. aasta

2003. aasta novembris võitis Janković ITF turniiri Dubais ja pääses WTA saja parema hulka – 90. kohale. Sestpeale on ta vaikselt liikunud WTA esikümne suunas.

### 2004. aasta

2004. aastat võib Jankovići tennisekarjääris pidada läbimurdeliseks. Austraalia lahtiste meistrivõistluste esimeses voorus saavutas ta oma esimese võidu esikümnesse kuuluva venelanna Jelena Dementjeva üle 6:1, 6:4.

Oma esimese WTA turniiri võitis ta 2004. aasta mais Budapestis. Seejärel võitis ta 2005. aasta Dubai, Sŏuli ja Birminghami turniiri. Dubai turniiri võiduga kerkis Jelena Janković WTA 20. kohale.

### 2006. aasta

2006. aasta algas Jankovićile küllatki ebaõnnestunult, sest ta kaotas jaanuarist maini 10 mängu järjest. Mais jõudis ta Itaalia lahtiste meistrivõistluste (Rome Masters) finaali, kus pidi tunnistama Venus Williamsi paremust kolmes setis. Seejärel osales ta Strasbourgi tenniseturniiril, kus pidi teises setis andma loobumisvõidu Nicole Vaidišovále.

Prantsusmaa lahtistel meistrivõistlustel lülitas ta esimeses ringis konkurentsist välja 25. asetusega itaallanna Marion Bartoli, kuid kaotas esimese paigutusega prantslannale Amélie Mauresmole 3:6, 3:6.

Wimbledonis valmistas ta kohe esimeses ringis üllatuse ning võitis ameeriklanna Venus Williamsit, kuid pidi teises ringis tunnistama venelanna Anastassija Mõskina 4:6, 6:7 paremust.

Pärast Wimbledoni turniiri jõudis ta oma karjääri viiendasse WTA turniiri finaali, olles enne alistanud Sania Mirza, Ana Ivanovići ja poolfinaalis Serena Williamsi. Ta küll kaotas finaalis Jelena Dementjevale, kuid temast sai esimene tennisist, kes on alistanud ühel aastal mõlemad õed Williamsid.

2006. aasta USA lahtistel meistrivõistlustel jõudis ta Nicole Vaidišová, Svetlana Kuznetsova ja Jelena Dementjeva alistamisega veerandfinaali. Veerandfinaalis kaotas ta Justine Henin-Hardenne'ile 6:4, 4:6, 0:6, võites esimese seti 6:4 ja juhtides teises 4:2.

USA lahtiste meistrivõistluste järgsel turniiril Hiinas Tier II Hiina lahtistel meistrivõistlustel jõudis ta poolfinaali, kus kaotas Amélie Mauresmole 1:6, 6:3, 6:7.

Selle turniiri järel võttis Janković osa ka Guangzhou turniirist, kus jõudes poolfinaali pidi aga paraku andma loobumisvõidu venelanna Anna Tšakvetadzele teises setis seisul 0:2. Sel aastal järelejäänud neljast turniirist kolmel jõudis ta veerandfinaali.

### 2007. aasta

2007. aastal võitis Jelena Janković karjääri teise Tier IV turniiri – ASB Classic Tournamenti Aucklandis Uus-Meremaal, võites finaalis venelanna Vera Zvonarjova. Lisaks jõudis ta järgmisel Tier II Medibank International turniiril samuti finaali, kus aga pidi alistuma Kim Clijstersile.

Järgnenud Austraalia lahtistel meistrivõistlustel jõudis ta neljandasse ringi, kus kaotas tulevasele võitjale Serena Williamsile 3:6, 2:6. Hoolimata kaotusest jõudis ta esimest korda WTA esikümnesse – 10. kohale.

Veebruaris 2007 jõudis Janković ilma raskusteta Dubai turniiri poolfinaali, kus aga andis vigastatuna loobumisvõidu Amélie Mauresmole. Järgnevalt jõudis ta Doha turniiril poolfinaali, kus kaotas Justine Henin-Hardenne'ile kolmesetilises mängus. Sellega ta tõusis WTA edetabeli 9.kohale.

Miami turniiril jõudis Jankovic kolmandasse ringi, kus ta pidi tunnistama itaallanna Mara Santangelo paremust kolmes setis.

Liivaväljakute hooaja 2007. aastal avas Jelena Janković Amelia Islandi turniiriga, kus veerandfinaali jõudnuna kaotas kaasmaalanna Ana Ivanovićile 5:7, 3:6.

Järgmisel turniiril Charlestonis USA-s võitis ta oma esimese Tier I taseme turniiri, alistades finaalis venelanna Marat Safini õe Dinara Safina 6:2, 6:2. Selle võiduga tõusis Jelena Janković 7. kohale WTA edetabelis.

Ta osales edukalt ka mõnel järgmisel turniiril, kus jõudis nii veerand- kui ka poolfinaali, kuid järgmise turniirivõidu viis ta koju Roomas toimunud Internazionali BNL d'Italia turniirilt, kus ta finaalis alistas teisena asetatud venelanna Svetlana Kuznetsova 7:5, 6:1. See võit tõstis ta WTA edetabelis 4. kohale.

Tal oli mais toimunud Prantsusmaa lahtistel meistrivõistlustel neljas asetus, kuid pidi poolfinaalis tunnistama Justine Henini paremust kahes setis 2:6, 2:6. Hoolimata kaotusest tõusis Janković edetabelis 3. kohale 11. juunil 2007.

Suure slämmi turniiri järel võitis Janković Birminghami WTA tenniseturniiri, kus ta võitis esimesena paigutatud venelanna Marija Šarapova tulemusega 4:6, 6:3, 7:5.

Wimbledoni turniiril jõudis Jelena Jankovič neljandasse ringi, kus pidi tunnistama prantslanna Marion Bartoli paremust 6:3, 5:7, 3:6. Samal aastal võitis ta aga segapaarismängus Jamie Murrayga selle turniiri, alistades finaalis viienda asetusega paari rootslase Jonas Björkmani ja austraallanna Alicia Moliki 6:4, 3:6, 6:1.

Neljanda suure slämmi turniiri, USA lahtiste meistrivõistluste eel koges Janković pingelisi ja raskemaid aegu – pidi võitlema haigustega, spekuleeriti ka tema väsimuse üle. Turniirivõite vahepeal ei lisandunud. Seda oli näha ka USA lahtistel meistrivõistlustel peetud mängudes, kus Janković jõudis aga hoolimata kõigest ikkagi veerandfinaali. Seal tuli tal võtta vastu kaotus Venus Williamsilt 6:4, 1:6, 6:7.

Seejärel suundus Serbia tenniseneiu Aasias toimuvatele turniiridele – 2007 Commonwealth Bank Tennis Classicu turniiril jõudis ta veerandfinaali, kuid kaotas seal endisele maailma esireketile Lindsay Davenportile 4:6, 6:2, 2:6. Pekingi turniiril jõudis ta finaali, kus pidi tunnistama Ungari tennisepiiga Ágnes Szávay paremust 6:7, 7:5, 2:6. Ta osales veel mõnel turniiril, kuid võitudeta.

Aastalõputurniir 2007. aasta WTA Tour Championshipsil Madridis, kuhu kutsutakse maailma jooksva edetabeli kaheksa paremat naistennisisti, kujunes talle aga katastroofiliseks. Täiesti üllatuslikult kaotas ta kõik kolm kohtumist: esimese Justine Heninile 2:6, 2:6; teise venelanna Anna Tšakvetadzele 4:6, 6:0, 3:6 ning kolmanda prantslanna Marion Bartolile (1:6, 0:1 loobumisvõit).

Pärast Madridi turniiri tehti Jankovićile ninaoperatsioon, sest teda kimbutasid hingamisprobleemid. See ravi sundis teda tennisest eemal olema kolm nädalat.

### 2008. aasta

Jelena Janković 2008. aastal
Ehkki Janković oli aasta varem võitnud Uus-Meremaal toimuva Aucklandi turniiri, otsustas ta seekord osaleda hoopis Hopman Cupil koos kaasmaalase, meeste ATP kolmanda reketi Novak Đokovićiga. Hoolimata võistlemisest vigastusega jõudsid nad koos finaali, kus nad kaotasid USA paarile Serena Williams ja Mardy Fish.

Enne Austraalia lahtisi meistrivõistlusi osales ta 2008. aasta alguses Medibank Internationali turniiril, kus ta kaotas kolmandas ringis Nicole Vaidišovále.

2008. aasta Austraalia lahtistel meistrivõistlustel jõudis Janković poolfinaalini, kus pidi tunnistama venelanna Marija Šarapova paremust kahes setis 3:6, 1:6. Enne seda alistas ta veerandfinaalis kahes setis 2007. aasta meistri Serena Williamsi. See aasta oli aga selles mõttes Jankovićle positiivne, et esimest korda jõudis ta sel turniiril täiskasvanute arvestuses veerandfinaalist kaugemale.

18. mail 2008 võitis Janković profikarjääri kuuenda WTA turniiri, Roomas toimunud Internazionali BNL d'Italia. Finaalis alistas ta prantslanna Alizé Cornet' 6:2, 6:2.

Karjääri lõpp
-------------

Oktoobris 2017 käis Janković seljaoperatsioonil, mistõttu ta 2018. ja 2019. aastal ei võistelnud. Mais 2018 läbis ta silmaoperatsiooni. Hiljem pikendas tema eemalolekut tippspordist koroonapandeemia. 2020. aastal (ehk pärast kolmeaastast võistluspausi) mängis ta Belgradis näidissegapaarismängu koos Novak Đokovićiga, kuid WTA turniiridel pole ta enam osalenud.

Eraelu
------

Jelena Janković on sündinud Belgradis (endises Jugoslaavias, praeguses Serbias). Ta on majandusteadlaste Veselin ja Snežana Jankovići kolmas laps. Jelenal on vennad Marko ja Stefan.

Janković õpib Belgradis ülikoolis Megatrend univerzitet primenjenih nauka majandust.

Tennisemaailmas on tekitanud elevust seik 2007. aasta Wimbledoni turniiri segapaarismängu poolfinaalis, kus Janković palus enda kõrvale istuda ühel pallipoisil ning hakkas temaga rääkima, samal ajal kui tema mängukaaslane Briti tennisist Jamie Murray tualetipausil viibis. Pallipoiss lahkus, kui Murray tagasi tuli. Briti pressi arvates on Jankovićil Murrayga romantiline suhe, kuid kumbki pool pole seda kinnitanud.

Muu
---

5. detsembrist 2007 on Jelena Janković Serbiast valitud UNICEF-i hea tahte saadik. Lisaks temale sai samal aastal sama auameti ka teine serblannast naistähtmängija Ana Ivanović.

Välislingid
-----------

* Jelena Jankovići koduleht
* Jankovići statistika

| * v
* r
Tennise esireketid üksikmängus |
| --- |
| ATP arvutiedetabel(kronoloogilises järjekorrasalates 23. augustist 1973) | 

* Rumeenia Ilie Năstase (40)
* Austraalia John Newcombe (8)
* Ameerika Ühendriigid Jimmy Connors (268)
* Rootsi Björn Borg (109)
* Ameerika Ühendriigid John McEnroe (170)
* TšehhoslovakkiaAmeerika Ühendriigid Ivan Lendl
* Rootsi Mats Wilander (20)
* Rootsi Stefan Edberg (72)
* Saksamaa Boris Becker (12)
* Ameerika Ühendriigid Jim Courier (58)
* Ameerika Ühendriigid Pete Sampras (286)
* Ameerika Ühendriigid Andre Agassi (101)
* Austria Thomas Muster (6)
* Tšiili Marcelo Ríos (6)
* Hispaania Carlos Moyá (2)
* Venemaa Jevgeni Kafelnikov (6)
* Austraalia Patrick Rafter (1)
* Venemaa Marat Safin (9)
* Brasiilia Gustavo Kuerten (43)
* Austraalia Lleyton Hewitt (80)
* Hispaania Juan Carlos Ferrero (8)
* Ameerika Ühendriigid Andy Roddick (13)
* Šveits Roger Federer (310)
* Hispaania Rafael Nadal (209)
* Serbia Novak Đoković (373)
* Suurbritannia Andy Murray (41)
* Venemaa Daniil Medvedev (16)
* Hispaania **Carlos Alcaraz** (29)

 |
| WTA arvutiedetabel(alates 3. novembrist 1975) | 

* Ameerika Ühendriigid Chris Evert (260)
* Austraalia Evonne Goolagong (2)
* Tšehhoslovakkia Ameerika Ühendriigid Martina Navrátilová (332)
* Ameerika Ühendriigid Tracy Austin (3)
* Saksamaa Steffi Graf (377)
* JugoslaaviaSerbia ja MontenegroAmeerika Ühendriigid Monica Seles (178)
* Hispaania Arantxa Sánchez Vicario (12)
* Šveits Martina Hingis (209)
* Ameerika Ühendriigid Lindsay Davenport (98)
* Ameerika Ühendriigid Jennifer Capriati (17)
* Ameerika Ühendriigid Venus Williams (11)
* Ameerika Ühendriigid Serena Williams (319)
* Belgia Kim Clijsters (20)
* Belgia Justine Henin (117)
* Prantsusmaa Amélie Mauresmo (39)
* Venemaa Marija Šarapova (21)
* Serbia Ana Ivanović (12)
* Serbia Jelena Janković (18)
* Venemaa Dinara Safina (26)
* Taani Caroline Wozniacki (71)
* Valgevene Viktoryja Azaranka (51)
* Saksamaa Angelique Kerber (34)
* Tšehhi Karolína Plíšková (8)
* Hispaania Garbiñe Muguruza (4)
* Rumeenia Simona Halep (64)
* Jaapan Naomi Ōsaka (25)
* Austraalia Ashleigh Barty (121)
* Poola **Iga Świątek** (68)

 |
| 
Sulgudes on esinumbriks oldud nädalate arv seisuga 17. juuli 2023. Jooksva edetabeli esinumber on paksus kirjas. |